text: Politiet følger stor skare rockere 
  12 august 2011 kl. 14.05
  Syd- og Sønderjyllands Politi følger fredag eftermiddag en større skare Hells Angels-rockere, der på motorcykel og i biler er på vej sydpå af den sønderjyske motorvej.
  Politiet vurderer, at 60 rockere på motorcykler og omkring 40 i biler er på vej mod syd. De er ledsaget af politi på motorcykler - men det er for at observere og ikke som eskorte.
  - Vi frygter ikke ballade - men vi følger situationen, siger vagtchef Erik Lindholdt hos Syd- og Sønderjyllands Politi til TV SYD.
  Rockerne har til politiet forklaret, at de er på vej til et privat
  weekend-arangement i Sønderjylland.
  Rocker-karavanen har undervejs også passeret Sydøstjyllands politikreds, der blev gjort opmærksom på det store opbud på motorvejen af trafikanter, der ringede på deres mobil-telefoner og fortalte om de mange rockere.
  